Čerskio Akmuo
Nepainioti su Čerskio viršūne. Čerskio Akmuo arba Čerskio Uola (rus. Камень Черского) – viršukalnė Rusijoje, Irkutsko srityje, prie Baikalo ežero, dešiniajame Angaros ištakos krante, prie Listviankos gyvenvietės. Aukštis – 728,4 m. Viršukalnė yra pavadinta pirmojo mokslininko, lietuvio, ištyrusio Baikalo ežero krantus, 1863 m. sukilėlio, o vėliau tremtinio ir geologo Jono Čerskio garbei. Šiuo metu tai labai populiarus turistinis objektas, gausiai lankomas įvairiu metų laiku. Į viršukalnę galima užlipti pėsčiųjų trasa arba pasikelti specialiu keltuvu. Viršukalnėje yra įrengta apžvalgos aikštelė, nuo kurios atsiveria vaizdas į Baikalo ežerą, Angaros upės ištaką bei priešingame Angaros krante esantį Baikalo uostą.